Krúpa, Juraj, poslanec NR SR (2022-03-22):
Ďakujem veľmi pekne, pán predsedajúci. A my sme tu mali takúto milú diskusiu tuto s kolegami o tom, že čo všetko teda robíme pre Ukrajincov a čo všetko by sme mali robiť aj pre našich občanov. A mňa už to tak ako začína aj trošku otravovať, pretože chápem, že opozícia v tej komfortnej pozícii je a v podstate si môže hocikedy hocičo vymyslieť, dajte dôchodcom dvetisíceurový dôchodok, dajte kadekomu po tristo, po päťsto euro mesačne, pridajte tam, pridajte ono, nepridáte, nedáte, ste asociáli, ste úplne hrozní, ste proste tí pravičiari, tí, ktorí sa o nič iné nezaujímajú, len o, o vojnu, o to, že chcú nejakým spôsobom glorifikovať Ameriku, sú to americkí špióni, sú to americkí agenti, mimovládky, pomiešame, spravíme guláš, dáme do toho, čo sa len hodí, a máme z toho takúto krásnu uvarenú hovadinu, ktorú tu prezentujete celý čas, nič iné nedokážete. Ja som ešte zo strany opozície nepočul žiadny rozumný návrh. Tým, čo ste sa vy prezentovali dnes, to presne odzrkadľuje váš vnútorný mikrokozmos, ktorý je naozaj mikro, a to je napríklad to, že ste prišli sem a povedali, a teda prezentovali návrh zákona, že pamätný deň zrady, lebo sa 9. februára, tuším, schválila bilaterálna dohoda so Spojenými štátmi americkými. Prosím vás pekne, vy už sa zobuďte! My nežijeme v stredoveku. Slovensko je otvorená krajina, nie je to žiadny ostrov opustený v Pacifiku. A keď už sa tu bavíme aj o tých dávkach, ja vám poviem jedno. Vidíme, že slovenskí občania majú veľké srdce. Napriek tomu, že sa im ho snažíte otráviť tou vašou špinavou prokremeľskou kampaňou, ktorú celý čas tu prezentujete. Do... pouká... dokázali to naši občania nielen tým, že dokázali pomáhať takto automaticky rýchlo a efektívne ako dobrovoľníci, samozrejme, utečencom z Ukrajiny, ale máme tu ľudí, ktorí takto dobrovoľne, dobrovoľne pomáhajú, a to je, mesačne sa na Slovensku vyzbiera deťom zhruba milión eur cez rôzne charity. Napríklad aj Dobrý anjel (reakcia z pléna), áno, presne tak, tak ten pomáha zhruba asi tritisíc deťom. Alebo Človek človeku, alebo iné formy aktivít, darov a podobné veci. Máme tu napríklad nielen takéto charitatívne aktivity, ale máme tu teda aj tieto, týchto mimovládnych organizácií, ktoré sú tie Sorosove organizácie a snažia sa takto, takýmito aktivitami podkopať nezávislosť Slovenskej republiky podľa toho, ako to vy vidíte. Ale sú tu, samozrejme, aj nadnárodné firmy, ktoré teda asi takto skupujú ten slovenský majetok, a robia rôzne aktivity typu, rôzne aktivity pre rodiny alebo sponzorské dary, alebo niečo podobné. Čiže toto sú všetko tie zlodejské mimovládky, tie nadnárodné spoločnosti, ktoré takýmto spôsobom vykorisťujú Slovákov. Samozrejme, že tu máme aj štát. Ten štát je, vždy by to mohlo byť lepšie, ja si, samozrejme, nič nie je dokonalé. Vychádzame ale z toho, aké sú naše možnosti, aké sú schopnosti tohto štátu a, samozrejme, musíme brať do úvahy aj, v akej situácii sa to Slovensko nachádza v dnešnej dobe, čím všetkým si prechádzame, že tu máme pandémiu, najhoršiu pandémiu za sto rokov, že tu je najvyššia inflácia, ktorá súvisí s pandémiou, ekonomická kríza, energetická kríza, že tu je migračná kríza, že je tu vojna. Toto sú všetko veci, ktoré toto musí, táto vláda musí zvládať a tento štát. Ale napriek tomu sú tzv. dávky v hmotnej núdzi. Mohli by byť vyššie? Mohli by. Sú krízové centrá pre postihnutých. Existuje 14 kompenzácií pre týchto ľudí, či už je to na auto, na vozík a ďalšie iné veci. Máme tu sociálne domovy a tak ďalej, čiže tento štát nejakým spôsobom sa snaží zabezpečiť nejaké sociálne zabezpečenie všetkým ľuďom, aj tým, ktorí sú sociálne znevýhodnení. Takisto aj minister Sulík spomínal rôzne opatrenia, ktoré táto vláda prijala, či už je to zastropovanie cien energií, cien tepla a ďalšie a ďalšie veci, ktoré sa pripravujú a budú pripravovať ako kompenzácia, ako reakcie na to, čo sa deje. Lenže my nie sme, ešte raz, opustený ostrov v Pacifiku. Tie veci, ktoré sa dejú okolo nás vo svete, my sa im jednoducho nevyhneme. Nevyhneme sa inflácii, nevyhneme sa cenu rastu energií, cien rastu energií, nevyhneme sa ničomu z týchto vecí, ktoré sa nás bytostne dotýkajú. To je trhový mechanizmus, ktorý to jasne definuje a ktorý to jasne určuje. Ak vy chcete vstúpiť do trhového mechanizmu a určovať ceny, ja neviem, na Wall Street, možno pán Mizík to dokáže, on je v tom expert, lebo on sa vyjadruje k všetkému, aj k problematike v Afrike a vykorisťovaniu afrických, neviem akých domorodcov. On je expert v podstate na všetko podľa mňa a aj ovláda niekoľko afrických dialektov. No ale tuto je potrebné, potrebné pochopiť jedno, že ja od vás očakávam, že prídete s nejakým návrhom. Príďte s niečím, niečo, čo je rozumné, čo nie je úplná blbosť. Prosím vás, už s tým raz jedného dňa príďte bez toho, aby bolo za tým cítiť nejaký fašizmus alebo nejaké takéto veci, alebo to, čo ste tu prišli... Jaký to bol teraz návrh dneska? Čo to bolo, návrh, že, že, ja už ani neviem, to bolo od pána Schlosára, tuším to tu prezentoval, že vlastizrada, hej? Hej, že ten, kto bude akokoľvek hlasovať, čo sa nepáči pánovi Schlosárovi, tak by mal ísť do väzenia na 15 rokov. Krásna inšpirácia od pána Putina, krásna inšpirácia, pretože Putin presne zaviedol týchto 15 rokov, že keď sa náhodou vyjadríte negatívne alebo akokoľvek budete kritizovať Ruskú federáciu, Rusko, budete kritizovať tie ich inváz.., invazn... invazi... invázne vojská, tak to všetko, to je, za všetko toto bude vlastizrada, 15 rokov. Toto je presne to, čo vás inšpiruje. Vy ste absolútne, no nechcem to nazvať ako, ale proste odtiaľ trčíte, z tej kremeľskej tejto, a tak to aj smrdí. A presne toto sú tie vaše prejavy, ktoré tu máme a musíme tu počúvať už dva roky. Začalo to tým, že prišla pandémia: „To je nejaká chrípočka, to nič nie je.“ Potom to bol americký výmysel. Za tým bol Soros, Američania, kadekto. Potom to boli rúška. Potom ste chodili demonštrovať. Chodili ste zvážať ľudí spoločne aj s komunistickými predákmi zo SMER-u a ste chodili demonštrovať, že obmedzujeme ľudské práva. Ako keby tie ľudské práva sme chceli obmedzovať, ako keby to neboli opatrenia voči pandémii. Čo, čo ste vy za ľudia? Ste nechali tých ľudí pomrieť, keď ste ich takto zbierali, týchto obyčajných chudákov, týchto dôchodcov. A balamutíte im hlavy celý čas. A ja sa pýtam, čo vy ste urobili pre tých dôchodcov aj spoločne so SMER-om? Čo vy ste pre nich urobili? Stále tu hovoríte o tom, že treba im pomáhať, treba im, pre nich niečo urobiť. A čo ste urobili? Aj tu je opozícia, tu vôbec nikto nie je zo SMER-u. Čo ste urobili pre nich za dvanásť rokov? Prečo majú ľudia, títo dôchodcovia stále 300-350-eurové dôchodky? Čo sa podarilo za dvanásť rokov? Vlaky zadarmo? To je všetok výdobytok socialistickej vlády SMER-u? To sú všetko... A tie sociálne balíčky? Sociálne balíčky sú dôkazom toho, že sociálny systém nefunguje, pretože keby fungoval sociálny systém, nemusíte zavádzať sociálne balíčky. Toto sú všetko výsledky toho, tej vašej práce. Toto tu počúvame už dva roky. Pandémia, vojna, migračná kríza, nie. Čo robíte pre našich ľudí? Čo robíte? Čo ste urobili vy? A ja sa pýtam, viete, tá solidarita tu na Slovensku je, ja som spomínal, že v každom, každý mesiac sa vyzbiera zhruba milión eur od bežných slovenských občanov, ktorí podporujú takto deti znevýhodnené na Slovensku a rôznych ľudí sociálne znevýhodnených. Ja nevidím z vašej strany, že by ste vy takéto niečo robili. Alebo tu máme, samozrejme, aj ľudí, ktorí bez toho, aby chodili, reptali alebo nejakým spôsobom chodili sa fotiť a zverejňovali na Facebooku, alebo kade-tade by chodili do médií hovoriť o tom, že ja mám u seba Ukrajincov, ja ich mám desať, ja ich mám pätnásť. A budeme si tu teraz robiť takéto preteky. Ako je to šľachetné z vašej strany, že ste tých Ukrajincov zobrali, ja si to absolútne vážim, je to, je to niečo úžasné. Ale to neznamená, že to budete používať na politický boj a na tú, na nejaké prednesy tuto v parlamente. Za to, že máte 18 Ukrajincov, tak teraz my nemôžme robiť opatrenia, ktoré zlepšia našu bezpečnosť, našu ekonomickú situáciu? Lebo vidíme, že Rusko je nespoľahlivý partner. Rusko nedodržiava žiadne dohody. Žiadne! A zaujímavosťou je, že vy by ste teda aj ten návrh nejakým spôsobom vedeli aj schváliť, alebo s ním súhlasiť, ale čo vám vadí, že tam je nejaká záležitosť ohľadne Aliancie. My sme členmi Aliancie. My sme členmi NATO. Kto nám príde pomôcť, kto tým Ukrajincom prišiel pomôcť, prosím vás pekne? Oni sú sami na seba postavení a sami musia bojovať s tými Rusmi. A to je 40-miliónová krajina, ktorá sa osem rokov na túto vojnu pripravovala. My tu máme mať jedno opatrenie drobné, a to je pre vás dôvod, aby sme, aby ste nesúhlasili s podporou pre Ukrajincov. Čiže to je farizejstvo, ten, ten zákerný prístup z vašej strany, že radšej keď tam je to NATO, tak ani tým Ukrajincom nepomôžeme. Nikomu nepomôžem, lebo NATO. Takto to má vyzerať na Slovensku? Toto je tá solidarita z vašej strany? Čo si majú myslieť tí ľudia, tí dobrovoľníci, ktorí sú tam na tej hranici? Čo tí ľudia, ktorí sa snažia pomáhať? Že nám to je úplne jedno. Ja len viem, že pán Mazurek tam išiel do tej Uble sa odfotiť, lebo tam videl piatich černochov. To bol dôvod, prečo sa ísť pozrieť na ukrajinskú hranicu. To je akože, a začali sa šíriť fámy, ktoré, samozrejme, to prestalo asi po dvoch dňoch, ale úplné hlúposti, že Ukrajina sa stala ďalšou tranzitnou krajinou pre utečencov z arabských a afrických krajín. Tak, prosím vás pekne, už kto takúto blbosť vymyslel? Vidíte, ako tam to na tej Ukrajine vyzerá? Vidíte, ako to tam bombardujú, vidíte, že tam umierajú civilisti. A vy si viete predstaviť, že tam tí Afričania v tých šľapkách pobehujú medzi tankami a delostreleckou paľbou? A kto by toto organizoval? To len hovado môže takéto niečo šíriť. To je úplne normálne, že aj na Ukrajine sú študenti z iných, tretích krajín. Bolo ich tam, neviem, asi 1 500 z Maroka, asi 15-tisíc Indov a ja neviem, koľkokoľvek týchto ľudí. Je úplne normálne, je úplne prirodzené, že títo ľudia utekajú pred vojnou, takisto ako aj tí Ukrajinci. Takisto. A z toho robiť veľké haló, že tu máme nejakých černochov, nejakých migrantov, ktorí budú zneužívať náš sociálny systém alebo čokoľvek. Prosím vás pekne, toto sú už fakt odporné veci, čo tu všetko počúvame. To už sa nedá dávno, prosím vás pekne, už by ste si aspoň jedného dňa, aspoň raz začas mohli vstúpiť do svedomia a hľadať v sebe trošku ľudskosti. Aspoň trošku ľudskosti. Nezneužívať každú krízu, každú takúto záležitosť pre vlastný politický boj. To je z mojej strany zatiaľ všetko. Ďakujem. (Potlesk.)